মানালিতে ভারী তুষারপাত, ৮ কিমি দীর্ঘ যানজট, গাড়িতে সারারাত পর্যটকেরা

ওয়েব ডেস্ক: প্রবল তুষারপাত (Hevay Snowfall) ও ঠান্ডায় বিপর্যস্ত হিমাচল প্রদেশ (HImachal Pradesh Hevay Snowfall)। যার জেরে রাস্তাগুলি বরফে ঢাকা পড়েছে। মানালি, কুলু ও লাহুল-স্পিতিতে দীর্ঘ যানজটে আটকা পর্যটকরা। বন্ধ ৬৮৫টি রাস্তা, হোটেল শতভাগ ভর্তি। কোঠি থেকে মানালি যাওয়ার ৮ কিলোমিটার রাস্তায় গাড়ির দীর্ঘ লাইন। তার সঙ্গে চলছে ভারী তুষারপাত। ফলে রাতভর গাড়িতেই অপেক্ষা করতে হচ্ছে পর্যটকদের।

তুষারপাতের টানেই পর্যটকেরা বার বার হিমাচলের শৈলশহরগুলিতে এই ছুটে যান। তবে শীতের শুরুতে তুষারপাতের দেখা না মেলায় পর্যটকদের তেমন ভিড় দেখা যায়নি। শীতের মরসুমের শুরুতে তুষারপাত না হলেও জানুয়ারির শেষ দিকে আবহাওয়ার পরিবর্তন হতেই হিমাচলে তুষারপাত শুরু হয়েছে। তারপর থেকেই ভিড় বেড়েছে পর্যটকদের। স্থানীয় প্রশাসন সূত্রে খবর, পঞ্জাব, হরিয়ানা, চণ্ডীগড়, দিল্লি থেকে সপ্তাহান্তে বিপুল সংখ্যায় পর্যটকদের গাড়ি ঢুকেছে মানালি, শিমলা, কুফরির মতো পর্যটনস্থলগুলিতে।

আরও পড়ুন: শীতের বিদায় ঘণ্টা! এক ধাক্কায় স্বাভাবিকের উপরে কলকাতার তাপমাত্রা

স্থানীয় সূত্রে খবর, মানালিতে ১০০ শতাংশ হোটেল বুকিং হয়ে গিয়েছে। অনেক পর্যটক গিয়ে হোটেল না পেয়ে সমস্যায় পড়ছেন। বাধ্য হয়ে, তাঁদের অন্য গন্তব্যে রওনা হতে হচ্ছে। কেউ কুলু যাচ্ছেন, কেউ কুফরি।
বরফে ঢেকে গিয়েছে রাস্তাঘাট, থমকে দাঁড়িয়েছে যান চলাচল। ঘণ্টার পর ঘণ্টা ধরে সার বেঁধে দাঁড়িয়ে রয়েছে অসংখ্য গাড়ি (Snowfall Road Closure)। পর্যটকদের ভিড়ে উপচে পড়ছে হোটেলগুলি। এই মুহূর্তে সবচেয়ে বেশি দুর্ভোগে হিমাচলের জনপ্রিয় পর্যটনকেন্দ্র মানালি। সূত্রের খবর, এই সময় শুরু হয়েছে তুষারপাত ও বৃষ্টিপাত। এর সঙ্গে পাল্লা দিয়ে একধাক্কায় নেমে গিয়েছে তাপমাত্রাও। কোঠি থেকে মানালি যাওয়ার পথে প্রায় ৮ কিলোমিটার দীর্ঘ অংশ জুড়ে ভয়াবহ ট্র্যাফিক জ্যাম তৈরি হয়েছে। রাজ্য জুড়ে তুষারপাতের জেরে মোট ৬৮৫টি রাস্তা বন্ধ হয়ে রয়েছে।

প্রতিকূল আবহাওয়ার কারণে হোটেল থেকে বেরোতে পারছেন না বহু পর্যটক। ফলে মানালির হোটেলগুলি প্রায় শতভাগ ভর্তি হয়ে গিয়েছে। জায়গার অভাবে অনেক পর্যটকই বাধ্য হয়ে কুলুর দিকে রওনা দিচ্ছেন। তবে তুষারপাতের জেরে রাস্তার অবস্থা অত্যন্ত খারাপ হওয়ায় যাতায়াত ক্রমশ কঠিন হয়ে উঠছে। সরকারি সূত্রে জানা গিয়েছে, তুষারপাতের কারণে হিমাচলের বিভিন্ন জেলায় একাধিক রাস্তা বন্ধ রয়েছে। এর মধ্যে লাহুল-স্পিতিতে ২৯২টি, চাম্বায় ১৩২টি, মান্ডিতে ১২৬টি, কুলুতে ৭৯টি, সিরমউরে ২৯টি, কিন্নরে ৪টি, উনাতে ২টি এবং সোলানে ১টি রাস্তা পুরোপুরি বন্ধ। অন্য দিকে, কাংড়া, মন্ডী, সোলান, উনা, বিলাসপুর, হামিরপুরে ঘন কুয়াশার সতর্কতা জারি করা হয়েছে। শুক্রবার বিকেল থেকে শুরু হওয়া এই ট্র্যাফিক জ্যাম শনিবার রাত পর্যন্ত কাটেনি। হাজার হাজার পর্যটক এখনও গাড়িতেই আটকে রয়েছেন বলে খবর।